作者:陳陶
標題:遊子吟
內容:棲烏喜林曙，驚蓬傷歲闌。關河三尺雪，何處是天山。朔風無重衣，僕馬饑且寒。慘戚別妻子，遲回出門難。男兒值休明，豈是長泥蟠。何者為木偶，何人侍金鑾。鬱鬱守貧賤，悠悠亦無端。進不圖功名，退不處巖巒。窮通在何日，光景如跳丸。富貴苦不早，令人摧心肝。誓期春之陽，一振摩霄翰。